Helle Sjelle (KF), 2011-03-15:
Jeg vil gerne starte med sige, at for mig som konservativ arbejdsmarkedsordfører er det et vigtigt mål, at der bliver skabt en ordentlig balance mellem arbejdsliv og familieliv.
Familien – og her vil jeg gerne understrege, at familier kan være sammensat på mange måder – spiller en helt afgørende rolle i samfundet.
Derfor er det også en forudsætning for et velfungerende samfund, at der er en ordentlig balance mellem familieog arbejdsliv.
Og ved at skabe en sund balance sikrer vi både bedre forhold for familierne og en mindre stresset arbejdskraft til fordel for arbejdsgiverne.
Kristendemokraterne foreslår så i dag at indføre en flekskontoordning, der kort sagt går ud på, at det skal være nemmere for erhvervsaktive at spare penge op i perioder af arbejdslivet for så at holde fri i andre.
Forslaget indeholder en model, der gør det muligt at bruge sine pensionsordninger tidligt i arbejdslivet for så senere hen at blive trukket tilsvarende.
Jeg vil gerne anerkende formålet med Kristendemokraternes forslag, nemlig det at skabe en ordentlig balance mellem familie- og arbejdsliv, men desværre holder den fremlagte model ikke.
I den danske model er det alene arbejdsmarkedets parter, der regulerer aftaler om fleksibel arbejdstid, og i Danmark er der en lang tradition for, at forslag, som hører under arbejdsmarkedets parters kompetence, er noget, som Folketinget ikke involverer sig i.
For det andet ser forslaget helt bort fra den store variationsrigdom, der findes blandt virksomheder i Danmark.
At lave en lov, der kræver samme stive regler for alle arbejdspladser, vil skade fleksibiliteten på det danske arbejdsmarked.
Det vil hæmme vores konkurrencemuligheder og derfor begrænse Danmark i en økonomisk krisetid.
Derfor er det fremsatte forslag trods det sympatiske formål ikke en ordentlig løsning. Set i et fremadrettet perspektiv skal problemet med at sikre en sund balance mellem familie- og arbejdsliv løses i et større perspektiv.
At skabe en ordentlig balance må ses i sammenhæng med Danmarks store demografiske og økonomiske udfordringer.
I de kommende år vil der være langt flere, der forlader arbejdsmarkedet, end der kommer ind på det, og det vil sige, at den tilbageværende arbejdsstyrke alt andet lige skal arbejde mere.
Fremtidens udfordringer vil altså gøre det langt sværere for en familie at opretholde en god balance mellem familie- og arbejdsliv.
Hvis vi vil sikre fundamentet for et ordentligt forhold mellem familieog arbejdsliv, er der behov for reformer.
Vi må genoprette balancen i de offentlige finanser og øge arbejdsudbuddet.
Den bedste løsning på problemet er den tilbagetrækningsreform, som regeringen har fremlagt.
Ved at udfase efterlønnen øger vi arbejdsstyrken og styrker de offentlige finanser.
Dermed skabes også grundlaget for, at der tages hensyn til både familie- og arbejdsliv.
Jeg mener altså, at regeringens tilbagetrækningsreform er et svar på nogle af de udfordringer, som vi står over for.
Samlet set vil vi Konservative meget gerne sikre en bedre balance mellem familie- og arbejdsliv, og derfor har vi i det seneste år også taget nogle initiativer, der medvirker til at skabe et bedre grundlag for en fornuftig balance.
Det er en indsats, vi meget gerne vil fortsætte fremover, men vi ser altså ikke det her forslag som en del af svaret på de udfordringer, som vi står over for.